Estreget ar vazh zo bet implijet. Dan 9 a viz Meurzh e embanne a roue e youl da gas adreizhoù evit mont war hent an demokratiezh ha, moarvat, evit diarbenn an efedoù drastus nije gallet degas ul luskad sokial taer ha padus evit ar renad, diwar skouer Tunizia hag Aljeria. Trawalch eo bet ar brezegenn-mañ evit koazhañ choazh an niver a vanifesterien. Zoken ma sav tud evit brudañ un emglev objektivel etre holl rannoù luskad an 20 a viz Chwevrer eo lakaet diaes e  unded muioch-mui. Mont a ra war zonaat ar frailh etre islamourien Al Adl Wal Ihsane (Justis ha Madobererezh) hag an elfennoù eus an tu kleiz pellañ. Daou abeg da se : an eneberezh ideologel evel-just ha, dreist-holl, an diforchioù er strategiezh politikel. Strolladoù an tu kleiz a venn terriñ ar chonsañsus tro-dro da bromesaoù ar roue. Goulenn a reont ur vodadenn ganti ar galloud bonreizhel kentoch evit ur poellgor aliañ ar roue hag evit-se int krog da lakaat e pleustr politikerezh ar gador choullo en ensavadurioù zo tonket da ambroug an argerzh adreizhañ. Memes mod gant darn eus ar chevredigezhioù eus an tu kleiz pellañ hag ar re a ra war-dro gwirioù Mab-den.